РЕПУБЛИКА СРБИЈА **ПРИВРЕМЕНЕ**

НАРОДНА СКУПШТИНА **СТЕНОГРАФСКЕ БЕЛЕШКЕ**

Двадесет седмо ванредно заседање **(нередиговане и неауторизоване)**

Народне скупштине Републике Србије

У Једанаестом сазиву

01 Број 06-2/82-20

27. фебруар 2020. године

Б е о г р а д

(Седница је почела у 11,05 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, отварам седницу Двадесет седмог ванредног заседања Народне скупштине Републике Србије у Једанаестом сазиву.

На основу службене евиденције о присутности народних посланика, констатујем да седници присуствује 79 народних посланика.

Ради утврђивања броја посланика присутних у сали, молим да убаците своје картице.

Констатујем да је применом електронског система за гласање утврђено да је у сали присутно 132 народна посланика.

Поштоване даме и господо народни посланици, уз сазив седнице Двадесет седмог ванредног заседања Народне скупштине Републике Србије у Једанаестом сазиву, која је сазвана на захтев 101 народног посланика, достављен вам је Захтев за одржавање ванредног заседања са одређеним дневном редом, садржаним у том Захтеву.

Одређен је следећи

Д н е в н и р е д:

1. Предлог аутентичног тумачења одредбе члана 40. став 5. Закона о локалним изборима, који је поднео Одбор за уставна питања и законодавство.

Прелазимо на рад по дневном реду.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 195. Пословника, отварам претрес о Предлогу аутентичног тумачења одредбе члана 40. став 5. Закона о локалним изборима.

Да ли представник предлагача, народни посланик Ђорђе Комленски, председник Одбора за уставна питања и законодавство, жели реч? (Да)

Изволите.

ЂОРЂЕ КОМЛЕНСКИ: Захваљујем, председавајућа.

Другарице и другови, даме и господо, Одбор је предложио Скупштини Републике Србије да усвоји аутентично тумачење одредбе члана 40. став 5. Закона о локалним изборима.

Ради се о одредби која иначе гласи да политичке странке националних мањина и коалиција политичких странака националних мањина учествују у расподели мандата и када су добиле мање од 3% гласова, од укупног броја бирача који су гласали, при чему се приликом расподеле мандата, применом система највећег количника, количници свих изборних листа политичких странака националних мањина и коалиција политичких странака националних мањина увећавају за 35%.

Одбор је сматрао за сходним да прихвати иницијативу коју је народни посланик, доктор Александар Мартиновић, поднео да се предложи аутентично тумачење Скупштини ради отклањања евентуалних нејасноћа у будућој примени, а на следећи начин, тако да ову одредбу треба разумети да се правило по којем се количници изборних листа политичких странака националних мањина и коалиција политичких странака националних мањина увећавају за 30%, односи само на листе оних политичких странака националних мањина и коалиција политичких странака националних мањина које су добиле мање од 3%.

Апсолутно смо сигурни да је ово било и у духу онога што је и предлагач амандмана који је на овај закон био усвојен и из тог разлога предлажемо Скупштини да ради отклањања неких нејасноћа, у будућој примени овог закона, прихвати Предлог овог аутентичног тумачења. Хвала.

ПРЕДСЕДНИК: Захваљујем.

Да ли неко од овлашћених представника група посланичких жели реч? (Не)

Како немам на листама пријављених посланика, закључујем претрес о Предлогу аутентичног тумачења.

Сагласно члану 87. став 5. Пословника Народне скупштине, одређујем четвртак, 27. фебруар 2020. године са почетком у 11,10 часова, као дан за гласање о тачки дневног реда седнице Двадесет седмог ванредног заседања Народне скупштине Републике Србије у Једанаестом сазиву.

Поштоване даме и господо народни посланици, пре него што пређемо на одлучивање о тачки дневног реда, потребно је да утврдимо кворум.

Сагласно члану 88. став 5. Пословника Народне скупштине, кворум за рад Народне скупштине у дану за гласање постоји ако је на седници присутна већина од укупног броја народних посланика.

Констатујем да је применом електронског система за гласање утврђено да је у сали присутно 140 народних посланика, односно да је присутна већина од укупног броја народних посланика и да постоје услови за одлучивање.

Стављам на гласање Предлог аутентичног тумачења одредбе члана 40. став 5. Закона о локалним изборима, у целини.

Закључујем гласање и саопштавам: за – 143, против – нико, уздржаних – нема.

Констатујем да је Народна скупштина усвојила Предлог аутентичног тумачења одредбе члана 40. став 5. Закона о локалним изборима.

Пошто је Народна скупштина обавила разматрање једине тачке дневног реда ове седнице и одлучивање о њој, сагласно члану 102. Пословника Народне скупштине, закључујем седницу Двадесет седмог ванредног заседања Народне скупштине Републике Србије у Једанаестом сазиву.

(Седница је завршена у 11,10 часова)